text: Ahmed Jaribah og Kiros Gidey skammer sig over kriminelle asylsøgere
  03 november 2016 kl. 17.43
  Færre asylansøgere begår lovovertrædelser. Men de begår stadig mere kriminalitet, i forhold til hvor mange, de er - end etniske danskere. Det irriterer de mange lovlydige.
  Antallet af kriminelle asylansøgere er i år det laveste siden 2012, men alligevel laver de mere kriminalitet end etniske danskere.
  Det generer det store flertal af lovlydige asylansøgere. TV SYD har mødt to af dem.
  Ahmad Jaribah, asylansøger fra Syrien: "Jeg bliver så ked af det. Fordi når nogen gør det, rammer skammen også mig."
  Den 17-årige Ahmad Jaribah fra Syrien har det skidt, når han hører om asylansøgere, som er i konflikt med loven.
  - Når en flygtning begår en forbrydelse, så siger folk, at alle flygtninge gør den slags. Men der er jo kun en person, som har gjort det, siger Ahmad Jaribah.
  Ahmad Jaribah bryder sig ikke om den generalisering, som folk laver, når en landsmand eller anden asylsøger har begået noget ulovligt.
  - Jeg bliver så ked af det. Fordi når nogen gør det, rammer skammen også, siger den 17-årige asylsøger.
  35-årige Giros Kidey fra Eritrea. Han er meget enig.
  - Det er slet ikke godt. Vi kommer mange mennesker fra mange lande og kulturer, og vi skal følge det danske system, siger den 35-årige afrikaner, som oprindelig er uddannet lærer.
  Hverken Giros Kidey og Ahmad Jaribah har planer om en kriminel løbebane. Ahmad Jaribah har til gengæld en klar ambition.
  - Jeg vil gerne uddanne mig til tandlæge, eller læge, fortæller den unge syrer.　
  Giros Kidey drømmer om at blive underviser i Danmark.
  
  
  
  